“กรณ์” โพสต์ซึ้ง! ขอบคุณมิตรภาพ 15 ปี “ประชาธิปัตย์” ขอแยกทางสร้างพรรคทางเลือกใหม่ให้ปชช.
จากกันด้วยดี “กรณ์ จาติกวณิช” โพสต์ซึ้ง! ขอบคุณมิตรภาพ 15 ปี พรรคประชาธิปัตย์ จากนี้พร้อมมูฟออน เดินหน้าสร้างทางเลือกพรรคการเมืองใหม่ให้ประชาชน 
จากกันด้วยดี “กรณ์ จาติกวณิช” โพสต์ซึ้ง! ขอบคุณมิตรภาพ 15 ปี พรรคประชาธิปัตย์ จากนี้พร้อมมูฟออน เดินหน้าสร้างทางเลือกพรรคการเมืองใหม่ให้ประชาชน
15 ม.ค. 2563

ผู้สื่อข่าวรายงานว่า หลังการประกาศลาออกจากพรรคประชาธิปัตย์(ปชป.) ของ นายกรณ์ จาติกวณิช ส.ส.บัญชีรายชื่อ ในงานเลี้ยงปีใหม่เมื่อช่วงเย็นวานนี้(14 ม.ค.63) ล่าสุด นายกรณ์ ได้โพสต์ข้อความขอบคุณพรรคประชาธิปัตย์ ผ่านเฟซบุ๊กส่วนตัว “Korn Chatikavanij” โดยระบุว่า  “ขอบคุณพรรคประชาธิปัตย์ ผมทำงานภาคเอกชนสายการเงินอยู่เกือบ 20 ปี ตำแหน่งสุดท้ายคือประธานธนาคาร JP Morgan (ประเทศไทย) ผมลาออกตอนอายุ 39 เพื่อมาสมัครเป็นสมาชิกสภาผู้แทนราษฎรในสังกัดพรรคประชาธิปัตย์ ที่ลาออกตอนนั้นก็เพราะอิ่มตัวกับการทำงานหาเงินสร้างเนื้อสร้างตัว และอยากจะหันมาทำงานรับใช้บ้านเมือง
พรรคประชาธิปัตย์ได้ให้โอกาสผมตลอดมา โดยที่โอกาสสำคัญที่สุดคือ การเป็นรัฐมนตรีคลังในช่วงวิกฤตเศรษฐกิจที่รุนแรงที่สุดครั้งหนึ่ง และด้วยเหตุนี้ความผูกพันที่ผมมีกับพรรค และเพื่อนร่วมพรรคจึงเป็นสิ่งที่จะอยู่กับผมตลอดไป
เมื่อสัปดาห์ที่แล้ว ผมได้ร่วมพิจารณาอนุมัติงบประมาณแผ่นดินจนเสร็จเรียบร้อย ซึ่งหมายความว่ารัฐบาลสามารถเดินหน้าได้เต็มที่ในการขับเคลื่อนนโยบายของพรรคที่ผมได้ช่วยร่างไว้ในฐานะ (อดีต) ประธานนโยบาย ผมจึงคิดว่าผมได้ทำภารกิจที่พรรคได้มอบหมายไว้จนครบถ้วนหมดแล้ว ผมจึงได้ยื่นใบลาออกตามที่ตั้งใจไว้
ในการลาออกจากพรรคนั้น ผมขอขอบคุณมิตรภาพที่เพื่อน สส. และอดีตสส.ได้มอบให้ผม ผมจากไปจากพรรคแต่จะยังคิดถึงเพื่อนๆ ทุกคน แต่ที่สำคัญที่สุดผมขอขอบคุณพี่น้องประชาชนทุกคนที่ได้ให้โอกาสผมทำงานเพื่อบ้านเมือง ผมไม่มีวันลืมทุกคะแนนที่ให้ผมตั้งแต่ปี 2548 ในฐานะผู้สมัครประชาธิปัตย์ รวมถึงกำลังใจของทุกๆ คนที่กรุณามอบให้ผมเสมอมา”
นอกจากนี้ นายกรณ์ ยังเปิดเผยว่า ตนมีความฝัน ที่อยากจะสร้างการเมืองแห่งความเปลี่ยนแปลง การเมืองที่กล้าคิด กล้าทำ มีความรอบคอบแต่ไร้ความกลัว มีความเด็ดเดี่ยวแต่มีคุณธรรม เป็นการเมืองที่จะชวนผู้คนในสังคมไทยที่มีศักยภาพ มาร่วมกันออกแบบและขับเคลื่อนประเทศไทยไปด้วยกัน
“ตลอดเวลาที่ทำงานการเมือง ผมได้มีส่วนร่วมกับประชาชนหลากหลายกลุ่ม ทำให้ได้มองเห็นประเทศไทยและสังคมการเมืองไทยในภาพที่กว้างขึ้น และลึกขึ้น ประสบการณ์เหล่านี้ทำให้ตนตัดสินใจเดินหน้าสร้างทางเลือกทางการเมืองที่คนไทยแสวงหา เป็นการเมืองที่ต้องกล้าคิด กล้าทำ กล้าแม้แต่จะพลั้งพลาด และเป็นการเมืองที่มั่นใจในศักยภาพของคนไทย เป็นการเมืองที่มีเป้าหมายเปลี่ยนแปลงประเทศในหลากหลายมิติ ด้วยความเชื่อว่าหากเราไม่กล้าเปลี่ยน ไม่กล้าท้าทายตัวเอง คนไทยจะลำบาก เพราะเราจะแข่งขันไม่ได้”
ทั้งนี้ นายกรณ์ ระบุทิ้งท้าย “การจะตัดสินใจสิ่งใดๆก็ตาม ที่เป็นก้าวที่สำคัญของชีวิตจะต้องฟังเสียงข้างในของตัวเอง แต่สำหรับนักการเมืองไม่ว่าจะก้าวเล็กหรือก้าวใหญ่ต้องมาจากการรับฟัง ‘เสียงของประชาชน’ อีกด้วย ดังนั้นทุกๆ ก้าวต่อไปผมตั้งใจจะเดินไปพร้อมกับพี่น้องประชาชนทุกคน”

